LV Eiropas Savienības Oficiālais Vēstnesis L 128/14

KOMISIJAS ĪSTENOŠANAS REGULA (ES) 2017/856

(2017. gada 18. maijs),

ar ko attiecībā uz darbīgās vielas fluroksipīra apstiprināšanas nosacījumiem groza Īstenošanas regulu (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,

tā kā:

(1) Ar Komisijas Īstenošanas regulu (ES) Nr. 736/2011 (2) fluroksipīru apstiprināja par darbīgo vielu saskaņā ar Regulu (EK) Nr. 1107/2009 ar konkrētiem nosacījumiem, ka attiecīgās dalībvalstis nodrošina, ka pieteikuma iesniedzējs, pēc kura pieprasījuma fluroksipīru apstiprināja, sniedz papildu apstiprinošu informāciju par sešiem punktiem, no kuriem viens attiecas uz tehniskajās specifikācijās ietverto piemaisījumu ietekmi.

(2) Pieteikuma iesniedzējs informācijas iesniegšanai noteiktajā termiņā 2012. gada 25. jūnijā un 2013. gada 5. septembrī ziņotājai dalībvalstij Īrijai iesniedza papildu informāciju, kas paredzēta, lai izpildītu prasības par apstiprinošu datu iesniegšanu.

(3) Īrija novērtēja pieteikuma iesniedzēja iesniegto papildu informāciju. 2014. gada 22. decembrī tā savu novērtējumu kā novērtējuma ziņojuma projekta papildinājumu iesniedza pārējām dalībvalstīm, Komisijai un Eiropas Pārtikas nekaitīguma iestādei (turpmāk “Iestāde”) un aicināja tās sniegt komentārus par šo novērtējumu.

(4) Iestāde 2015. gada 22. jūlijā publicēja tehnisku ziņojumu (3), kurā apkopoti šīs apspriešanās rezultāti attiecībā uz fluroksipīru.

(5) Dalībvalstis un Komisija izskatīja novērtējuma ziņojuma projektu, papildinājumu un tehnisko ziņojumu Augu, dzīvnieku, pārtikas aprites un dzīvnieku barības pastāvīgajā komitejā, un 2017. gada 23. martā tas tika pabeigts kā Komisijas pārskata ziņojums par fluroksipīru.

(6) Komisija aicināja pieteikuma iesniedzēju iesniegt komentārus attiecībā uz Komisijas pārskata ziņojumu par fluroksipīru.

(7) Saskaņā ar Eiropas Parlamenta un Padomes Regulu (EK) Nr. 1272/2008 (4) N-metil-2-pirolidonu (NMP) klasificē kā reproduktīvajai sistēmai toksisku 1.B kategorijas vielu, un tā vispārīgā robežkoncentrācija ir 0,3 %. Maz ticams, ka NMP klātbūtne tehniskajos līdzekļos daudzumā, kas ir mazāks nekā 3 g/kg, varētu radīt risku patērētājiem. Tāpēc Komisija ir secinājusi, ka sniegtā papildu informācija liecina, ka tehniskajos līdzekļos toksikoloģiski būtiskā piemaisījuma NMP maksimālais daudzums būtu jānosaka mazāks nekā 3 g/kg (< 0,3 %).

(8) Tāpēc, lai nodrošinātu augsta līmeņa aizsardzību patērētājiem, ir lietderīgi noteikt šā piemaisījuma maksimālo līmeni rūpnieciski ražotā darbīgā vielā.

(9) Tāpēc Komisijas Īstenošanas regulas (ES) Nr. 540/2011 (5) pielikums būtu attiecīgi jāgroza.

(10) Dalībvalstīm būtu jāatvēl zināms laiks, lai tās varētu grozīt vai atsaukt tādu augu aizsardzības līdzekļu atļaujas, kas satur fluroksipīru.

(11) Ja attiecībā uz fluroksipīru saturošiem augu aizsardzības līdzekļiem dalībvalstis nosaka pagarinājuma periodu saskaņā ar Regulas (EK) Nr. 1107/2009 46. pantu, šim periodam būtu jābeidzas ne vēlāk kā 2018. gada 8. septembrī.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Grozījumi Īstenošanas regulā (ES) Nr. 540/2011

Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.

2. pants

Pārejas pasākumi

Ne vēlāk kā 2017. gada 8. septembrī dalībvalstis atbilstoši Regulai (EK) Nr. 1107/2009 vajadzības gadījumā groza vai atsauc spēkā esošās atļaujas, kas izsniegtas augu aizsardzības līdzekļiem, kuri satur fluroksipīru kā darbīgo vielu.

3. pants

Pagarinājuma periods

Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2018. gada 8. septembrī.

4. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 18. maijā Komisijas vārdā – priekšsēdētājs Jean-Claude JUNCKER

(1) OV L 309, 24.11.2009., 1. lpp.

(2) Komisijas 2011. gada 26. jūlija Īstenošanas regula (ES) Nr. 736/2011, ar ko apstiprina darbīgo vielu fluroksipīru saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 195, 27.7.2011., 37. lpp.).

(3) EFSA (Eiropas Pārtikas nekaitīguma iestāde), 2015. Technical report on the outcome of the consultation with Member States, the applicant and EFSA on the pesticide risk assessment for fluroxypyr in light of confirmatory data. EFSA supporting publication 2015:EN-857. 43 lpp.

(4) Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

(5) Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).